《张孝显晨访懋忠堂因拉陈升可王渊道同饮径醉卧小阁醒则晡矣戏呈诸公》
宋代·岳珂

凌晨有客来款门，盥栉下榻呼冠巾。怪生鹊喜绕庭树，迎客不但填河津。

清尊湛湛开北牖，颐指市奴骏奔走。烹鲜煮饼罗朝槃，苜蓿阑干岂无有。

一杯两杯叱先驱，群羊入梦撞瓮菹。三杯四杯舌底滑，阖坐牢辞辄投辖。

共言卯饮夕不同，能使终日长冬烘。一朝便废一日事，除却投床百无技。

老夫笑倒绝冠缨，人生无日无经营。经营至竟有底成，谨閟此舌君勿评。

直须大噭五六七，不醉不扶毋返室。高眠一枕醉复醒，莫管今朝更明日。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。